b'\n_START_ARTICLE_\nBuenos Air\xc4\x97s\n_START_SECTION_\nPavadinimas\n_START_PARAGRAPH_\nMiesto pavadinimas Buenos Aires i\xc5\xa1vertus i\xc5\xa1 ispan\xc5\xb3 kalbos apytiksliai rei\xc5\xa1kia \xe2\x80\x9egeri orai\xe2\x80\x9c. Ta\xc4\x8diau pirmasis miesto pavadinimas buvo Ciudad de la Sant\xc3\xadsima Trinidad y Puerto de Santa Mar\xc3\xada de los Buenos Aires (\xe2\x80\x9e\xc5\xa0ven\xc4\x8diausiosios Trejyb\xc4\x97s ir Ger\xc5\xb3 Or\xc5\xb3 \xc5\xa0v. Marijos uosto miestas\xe2\x80\x9c). Argentinoje sostin\xc4\x97 da\xc5\xbenai vadinama tiesiog Capital Federal (\xe2\x80\x9efederacin\xc4\x97 sostin\xc4\x97\xe2\x80\x9c). Pagal 1994\xc2\xa0m. konstitucij\xc4\x85 miestas turi autonomin\xc4\xaf status\xc4\x85 ir formaliai vadinamas Ciudad Aut\xc3\xb3noma de Buenos Aires. Ra\xc5\xa1tuose da\xc5\xbenai naudojamas trumpinimas Bs. As.\n_START_SECTION_\nIstorija\n_START_PARAGRAPH_\nIspan\xc5\xb3 j\xc5\xabrininkas Chuanas Diasas de Solis buvo pirmasis europietis, 1516\xc2\xa0m. pasiek\xc4\x99s La Platos krantus. Ta\xc4\x8diau i\xc5\xa1silaipinusi ekspedicija buvo i\xc5\xa1\xc5\xbeudyta vietini\xc5\xb3 \xc4\x8darua ir gvarani\xc5\xb3 gen\xc4\x8di\xc5\xb3 ind\xc4\x97n\xc5\xb3._NEWLINE_Buenos Airi\xc5\xb3 miestas buvo \xc4\xafkurtas 1536\xc2\xa0m. vasario 2 d. ispan\xc5\xb3 j\xc5\xabrininko, ie\xc5\xa1kojusio aukso Pedro de Mendosos. Mendosos \xc4\xafkurto miesto vieta yra dabartinis San Telmo kvartalas miesto pietry\xc4\x8diuose._NEWLINE_Ta\xc4\x8diau naujai \xc4\xafkurtas miestas buvo nuolat atakuojamas ind\xc4\x97n\xc5\xb3 gen\xc4\x8di\xc5\xb3 ir 1541\xc2\xa0m. sugriautas. 1580\xc2\xa0m. laikin\xc4\x85 gyvenviet\xc4\x99 prie La Platos \xc4\xafk\xc5\xabr\xc4\x97 Chuano de Garajaus ekspedicija, Paranos upe keliavusi i\xc5\xa1 Asunsjono._NEWLINE_Nuo pat pirm\xc5\xb3j\xc5\xb3 miesto \xc4\xafk\xc5\xabrimo dien\xc5\xb3, Buenos Air\xc4\x97s \xc4\xafgavo labai svarbi\xc4\x85 prekybin\xc4\x99 reik\xc5\xa1m\xc4\x99. XVII-XVIII a. Peru vicekaralyst\xc4\x97 per Buenos Airi\xc5\xb3 uost\xc4\x85 vykd\xc4\x97 prekyb\xc4\x85, tod\xc4\x97l miestas turt\xc4\x97jo i\xc5\xa1 prekybini\xc5\xb3 mokes\xc4\x8di\xc5\xb3. Tarp Limos ir Buenos Airi\xc5\xb3 nusidriek\xc4\x97 svarbus prekybinis kelias, kadangi taip gabenti krovinius Peru buvo daug saugiau ir patogiau per Buenos Aires negu per Ram\xc5\xb3j\xc4\xaf vandenyn\xc4\x85. D\xc4\x97l didel\xc4\x97s uosto svarbos Buenos Airi\xc5\xb3 gyventojai prad\xc4\x97ti vadinti specifi\xc5\xa1kai, nenaudojant miesto pavadinimo\xc2\xa0\xe2\x80\x93 porte\xc3\xb1os (apytiksl\xc4\x97 reik\xc5\xa1m\xc4\x97 \xe2\x80\x9euosto gyventojai\xe2\x80\x9c)._NEWLINE_XVIII a. Ispanijos karalius Karolis III ma\xc5\xbeino prekybinius uosto suvar\xc5\xbeymus (kadangi mieste klest\xc4\x97jo kontrabanda), kol galiausiai Buenos Aires paskelb\xc4\x97 laisvuoju uostu. 1776\xc2\xa0m. miestas tapo La Platos vicekaralyst\xc4\x97s sostine. Ta\xc4\x8diau Argentinoje jau buvo i\xc5\xa1plitusios Pranc\xc5\xabzijos revoliucijos id\xc4\x97jos ir miestas vis ma\xc5\xbeiau pais\xc4\x97 Ispanijos \xc4\xafsakym\xc5\xb3. 1806\xe2\x80\x931807\xc2\xa0m. Napoleono kar\xc5\xb3 metu \xc4\xaf miest\xc4\x85 \xc4\xafsiver\xc5\xbe\xc4\x97 brit\xc5\xb3 armija, ta\xc4\x8diau Buenos Airi\xc5\xb3 kariai pasiprie\xc5\xa1ino puolimui ir i\xc5\xa1st\xc5\xabm\xc4\x97 \xc4\xafsibrov\xc4\x97lius. Galiausiai 1810\xc2\xa0m. gegu\xc5\xbe\xc4\x97s 25 d. miesties\xc4\x8diai sukilo prie\xc5\xa1 ispan\xc5\xb3 vald\xc5\xbei\xc4\x85, nuvert\xc4\x97 vicekarali\xc5\xb3 ir \xc4\xafk\xc5\xabr\xc4\x97 provizin\xc4\x99 vyriausyb\xc4\x99. \xc5\xa0ie \xc4\xafvykiai vadinami Gegu\xc5\xbe\xc4\x97s Revoliucija. Po \xc5\xa1e\xc5\xa1erius metus trukusios kovos miestas ir visa Argentina i\xc5\xa1kovojo nepriklausomyb\xc4\x99._NEWLINE_Istori\xc5\xa1kai, Buenos Air\xc4\x97s buvo pagrindinis liberali\xc5\xb3, laisvos prekybos id\xc4\x97j\xc5\xb3 centras Argentinoje, o did\xc5\xbeioji \xc5\xa1alies dalis, ypa\xc4\x8d \xc5\xa0iaur\xc4\x97s Vakarai, laik\xc4\x97si kataliki\xc5\xa1ko konservatyvumo. D\xc4\x97l \xc5\xa1i\xc5\xb3 prie\xc5\xbeas\xc4\x8di\xc5\xb3 XIX a. \xc5\xa1alyje kilo centralistinis-federalistinis konfliktas, peraug\xc4\x99s \xc4\xaf pilietin\xc4\xaf kar\xc4\x85._NEWLINE_XIX a. Buenos Air\xc4\x97s kent\xc4\x97jo nuo j\xc5\xabrini\xc5\xb3 blokad\xc5\xb3 du kartus: 1838\xe2\x80\x931840\xc2\xa0m. nuo pranc\xc5\xabz\xc5\xb3 ir 1845\xe2\x80\x931848\xc2\xa0m. nuo jungtin\xc4\x97s brit\xc5\xb3 ir pranc\xc5\xabz\xc5\xb3 blokados. Ta\xc4\x8diau miestas atsilaik\xc4\x97, o u\xc5\xbesienio paj\xc4\x97gos atsisak\xc4\x97 plan\xc5\xb3 nuslopinti miest\xc4\x85. XIX a. miesto statusas keit\xc4\x97si kelis kartus. Prad\xc5\xbeioje Buenos Air\xc4\x97s buvo Buenos Airi\xc5\xb3 provincijos sostine, 1853\xe2\x80\x931860\xc2\xa0m. buvo Buenos Airi\xc5\xb3 valstyb\xc4\x97s sostine. 1880\xc2\xa0m. miestas federalizuotas ir tapo visos Argentinos sostine. Dabar Casa Rosada r\xc5\xabmai yra Argentinos Prezidento b\xc5\xabstin\xc4\x97._NEWLINE_XIX a. antrojoje pus\xc4\x97je, prad\xc4\x97jus tiesti gele\xc5\xbeinkelius \xc4\xaf kitus \xc5\xa1alies miestus, Buenos Air\xc4\x97s \xc4\xafgavo didel\xc4\x99 ekonomin\xc4\x99 \xc4\xaftak\xc4\x85. Prad\xc4\x97ta metalo apdirbimo gamykl\xc5\xb3, fabrik\xc5\xb3 statyba. Miestas tapo metropoliniu, daugiakult\xc5\xabriu centru ir savo kult\xc5\xabrine bei ekonomine \xc4\xaftaka lygiavosi \xc4\xaf did\xc5\xbeiausius Europos miestus. Pavyzd\xc5\xbeiui, Kolono teatras buvo vienas svarbiausi\xc5\xb3 pasaulyje operos centr\xc5\xb3. Miestas \xc4\xaf\xc5\xa1gyveno kult\xc5\xabrinio klest\xc4\x97jimo laikotarp\xc4\xaf: tiestos naujos gatv\xc4\x97s, pl\xc4\x97t\xc4\x97si nauji kvartalai, pastatyti auk\xc5\xa1\xc4\x8diausi pastatai Piet\xc5\xb3 Amerikoje, nutiestas pirmasis metropolitenas._NEWLINE_XX a. prad\xc5\xbeioje \xc4\xaf miest\xc4\x85 vyko vis naujos imigrant\xc5\xb3 i\xc5\xa1 Europos bangos. Taip pat \xc4\xaf sostin\xc4\x99 k\xc4\x97l\xc4\x97si gyventojai i\xc5\xa1 varging\xc5\xb3 \xc5\xa1alies provincij\xc5\xb3. Aplink industrinius rajonus prad\xc4\x97jo augti villas miseria (skurd\xc5\xbei\xc5\xb3 kvartalai), kilo daug socialini\xc5\xb3 problem\xc5\xb3._NEWLINE_D\xc4\x97l \xc5\xa1i\xc5\xb3 prie\xc5\xbeas\xc4\x8di\xc5\xb3 Buenos Air\xc4\x97s tapo peronizmo centru. 1945\xc2\xa0m. spalio 17 d. \xc4\xaf Plaza de Mayo i\xc5\xa1\xc4\x97jo t\xc5\xabkstan\xc4\x8diai darbinink\xc5\xb3 mitinguoti remdami Chuan\xc4\x85 Peron\xc4\x85. 1955\xc2\xa0m. subombarduota Plaza de Mayo vykusi taiki demonstracija. Bombarduojant \xc5\xbeuvo 364 \xc5\xbemon\xc4\x97s. Tai vienintelis kartas, kai miestas buvo atakuojamas i\xc5\xa1 oro. Septintajame de\xc5\xa1imtmetyje Buenos Air\xc4\x97se tarpusavyje nuo\xc5\xbemiai kovojo peronistai, komunistai ir de\xc5\xa1inieji. \xc5\xa0e\xc5\xa1erius metus miestas kent\xc4\x97jo nuo karin\xc4\x97s diktat\xc5\xabros. Vyko prie\xc5\xa1 diktat\xc5\xabros politik\xc4\x85 nukreiptos demonstracijos (Plaza de Mayo Motin\xc5\xb3 demonstracija ir kt.)._NEWLINE_1982 ir 1987\xc2\xa0m. Buenos Aires aplank\xc4\x97 popie\xc5\xbeius Jonas Paulius II. 1992\xc2\xa0m. kovo 17 d. teroristai susprogdino Izraelio ambasad\xc4\x85, o po dvej\xc5\xb3 met\xc5\xb3 \xc5\xbeyd\xc5\xb3 organizacij\xc4\x85 (AMIA teroristin\xc4\x97s atakos)._NEWLINE_1996\xc2\xa0m. pagal 1994\xc2\xa0m. konstitucij\xc4\x85 Buenos Air\xc4\x97s gavo autonomijos status\xc4\x85 ir sureng\xc4\x97 pirmuosius rinkimus._NEWLINE_2004\xc2\xa0m. gruod\xc5\xbeio 30 d. protestuojant d\xc4\x97l ekonomin\xc4\x99 kriz\xc4\x97s buvo padegtas klubas, kuriame vyko koncertas. \xc5\xbduvo beveik 200 \xc5\xbemoni\xc5\xb3.\n_START_SECTION_\nValdymas ir politika\n_START_PARAGRAPH_\n1996 m. pagal 1994\xc2\xa0m. konstitucijos reform\xc4\x85 Buenos Air\xc4\x97ms suteiktas autonomijos statusas. Nuo to laiko miestas rengia savaranki\xc5\xa1kus mero rinkimus. Pirmuoju miesto meru tapo Fernando de la R\xc3\xbaa (v\xc4\x97liau tap\xc4\x99s prezidentu). J\xc4\xaf pakeit\xc4\x97 An\xc3\xadbal Ibarra, ta\xc4\x8diau d\xc4\x97l 2004\xc2\xa0m. neramum\xc5\xb3 buvo atstatydintas. Nuo 2005\xc2\xa0m. gruod\xc5\xbeio Buenos Airi\xc5\xb3 mero pareigas eina Chorch\xc4\x97 Telermanas._NEWLINE_Buenos Air\xc4\x97ms Argentinos senate atstovauja 3 senatoriai. Be to, miestie\xc4\x8diai renka 25 deputatus \xc4\xaf Argentinos deputat\xc5\xb3 r\xc5\xabmus.\n_START_SECTION_\nKvartalai\n_START_PARAGRAPH_\nMiestas administraciniais sumetimais padalintas \xc4\xaf 48 kvartalus (barrios). Skirstytas pagal miesto parapijas. Dabar miestas taip pat skirstomas \xc4\xaf 15 komun\xc5\xb3 (comunas). Patys \xc5\xbeinomiausi ir svarbiausi kvartalai: La Boka, San Telmas, Rekoleta, Palermas ir Puerto Maderas.\n_START_SECTION_\nGyventojai\n_START_PARAGRAPH_\nBuenos Airi\xc5\xb3 gyventojai vadinami porte\xc3\xb1os (\xe2\x80\x9euosto gyventojai\xe2\x80\x9c) d\xc4\x97l uosto svarbos miesto raidai. Priemies\xc4\x8di\xc5\xb3 gyventojai da\xc5\xbeniau vadinami bonaerenses._NEWLINE_Miesto gyventoj\xc5\xb3 iki XIX a. vid. daug\xc4\x97jo labai l\xc4\x97tai. Prasid\xc4\x97jus imigracijai ir suklest\xc4\x97jus ekonomikai Buenos Airi\xc5\xb3 gyventoj\xc5\xb3 skai\xc4\x8dius \xc5\xa1oktel\xc4\x97jo keliskart. Ma\xc5\xbedaug per 60 met\xc5\xb3 gyventoj\xc5\xb3 padaug\xc4\x97jo nuo 0,5 mln. iki 3 mln. Nuo XX a. vidurio Buenos Airi\xc5\xb3 populiacija ma\xc5\xbe\xc4\x97ja, nes auga sostin\xc4\x97s priemies\xc4\x8diai ir nema\xc5\xbeai gyventoj\xc5\xb3 i\xc5\xa1sikelia gyventi \xc4\xaf juos. Taip pat kai kurie miesto rajonai tampa priemies\xc4\x8di\xc5\xb3 dalimi._NEWLINE_Buenos Air\xc4\x97s\xc2\xa0\xe2\x80\x93 daugiatautis miestas. Sostin\xc4\x97je did\xc5\xbeiausia tautin\xc4\x97 \xc4\xafvairov\xc4\x97 \xc5\xa1alyje. Dauguma miesto gyventoj\xc5\xb3 kil\xc4\x99 i\xc5\xa1 Ispanijos (daugiausia Galisijos, Asturijos, Baskijos) ir Italijos (Kalabrijos, Lig\xc5\xabrijos, Pjemonto, Neapolio)._NEWLINE_XIX a. pab.\xc2\xa0\xe2\x80\x93 XX a. pr. imigravo daug vokie\xc4\x8di\xc5\xb3, portugal\xc5\xb3, lenk\xc5\xb3, airi\xc5\xb3, pranc\xc5\xabz\xc5\xb3 ir angl\xc5\xb3. XX a. 9 de\xc5\xa1imtmetyje atvyko ukrainie\xc4\x8di\xc5\xb3 ir rumun\xc5\xb3. Argentinos sostin\xc4\x97je ir jos apylink\xc4\x97se gyvena ir dauguma Argentinos lietuvi\xc5\xb3. Buenos Air\xc4\x97se yra taip pat kreol\xc5\xb3. Tai daugiausia imigrantai i\xc5\xa1 \xc5\xa1alies \xc5\xa0iaur\xc4\x97s Vakar\xc5\xb3, Paragvajaus, Bolivijos, Peru._NEWLINE_Mieste \xc4\xafsik\xc5\xabrusi gausi arab\xc5\xb3 bendruomen\xc4\x97 (daugiausia i\xc5\xa1 Sirijos ir Libano). Yra arm\xc4\x97n\xc5\xb3. Buenos Air\xc4\x97se gyvena did\xc5\xbeiausia Lotyn\xc5\xb3 Amerikoje \xc5\xbeyd\xc5\xb3 bendruomen\xc4\x97 (~250 t\xc5\xabkst.), atsik\xc4\x97lusi daugiausia i\xc5\xa1 Ryt\xc5\xb3 Europos. Taip pat yra Ryt\xc5\xb3 Azijos gyventoj\xc5\xb3: japon\xc5\xb3, kin\xc5\xb3, kor\xc4\x97jie\xc4\x8di\xc5\xb3._NEWLINE_Dauguma miestie\xc4\x8di\xc5\xb3\xc2\xa0\xe2\x80\x93 Romos katalikai. XVII a. \xc4\xafsteigta Buenos Airi\xc5\xb3 arkivyskupija (kurios arkivyskupas yra ir Argentinos primas). Yra keletas anglikon\xc5\xb3, liuteron\xc5\xb3, sta\xc4\x8diatiki\xc5\xb3 maldos nam\xc5\xb3, nema\xc5\xbeos jud\xc4\x97j\xc5\xb3 ir musulmon\xc5\xb3 bendruomen\xc4\x97s.\n_START_SECTION_\nEkonomika\n_START_PARAGRAPH_\nBuenos Air\xc4\x97s\xc2\xa0\xe2\x80\x93 finansinis, industrinis, prekybinis ir kult\xc5\xabrinis \xc5\xa1alies centras. Tai ir Piet\xc5\xb3 Amerikos pietrytin\xc4\x97s dalies ekonominis mazgas. Jo uostas yra vienas svarbiausi\xc5\xb3 pagal apyvart\xc4\x85 pasaulyje. Per Buenos Airi\xc5\xb3 uost\xc4\x85 eksportuojama ne tik \xc5\xa1alies produkcija, bet ir Paranos upe atplukdyti produktai i\xc5\xa1 Paragvajaus, Brazilijos, Urugvajaus._NEWLINE_Miest\xc4\x85 supan\xc4\x8diose pampose auginami javai, tabakas, medviln\xc4\x97. I\xc5\xa1vystyta gyvulininkyst\xc4\x97. \xc5\xbdem\xc4\x97s \xc5\xabkio \xc5\xbealiavos perdirbamos Buenos Air\xc4\x97se. Taip pat i\xc5\xa1vystyta ma\xc5\xa1in\xc5\xb3 gamybos, naftos perdirbimo, chemijos, lengvoji pramon\xc4\x97.\n_START_SECTION_\nTransportas\n_START_PARAGRAPH_\nBuenos Air\xc4\x97se gerai i\xc5\xa1pl\xc4\x97tota vie\xc5\xa1ojo transporto sistema. Dauguma miestie\xc4\x8di\xc5\xb3 naudojasi vie\xc5\xa1uoju transportu. Be \xc4\xafprast\xc5\xb3 mar\xc5\xa1rutini\xc5\xb3 autobus\xc5\xb3, mieste kursuoja daug taksi, priva\xc4\x8di\xc5\xb3 mikroautobus\xc5\xb3._NEWLINE_Po miestu nutiestas metro (subterr\xc3\xa1neo). Atidarytas 1913\xc2\xa0m., jis buvo pirmasis metro Piet\xc5\xb3 pusrutulyje. 2017\xc2\xa0m. metro turi 6 linijas, 86 stoteles, ilgis siekia 53,9 km._NEWLINE_Buenos Air\xc4\x97se, palyginti su kitais pana\xc5\xa1aus dyd\xc5\xbeio miestais, eismo jud\xc4\x97jimas gana laisvas. 1970\xc2\xa0m. suprojektuotos apylankos ir greitkeliai palengvino susisiekim\xc4\x85 mieste ir jo apylink\xc4\x97se. Svarbiausios miesto arterijos: 9 de Julio aveniu (140\xc2\xa0m plo\xc4\x8dio), Rivadavijos aveniu, Korienteso aveniu. Ta\xc4\x8diau nuo 1990\xc2\xa0m., prad\xc4\x97jus spar\xc4\x8diai daug\xc4\x97ti automobili\xc5\xb3, piko valandomis gatv\xc4\x97se gr\xc5\xabs\xc4\x8di\xc5\xb3 susidaro. Automobili\xc5\xb3 gr\xc5\xabst\xc4\x8di\xc5\xb3 taip pat susidaro savaitgaliais, kai daug miestie\xc4\x8di\xc5\xb3 vyksta \xc4\xaf u\xc5\xbemiest\xc4\xaf._NEWLINE_Be metro, mieste dar va\xc5\xbein\xc4\x97ja tramvajai, yra tarpmiestinis pakrant\xc4\x97s traukinys (tren de la costa), taip pat kelios vietin\xc4\x97s reik\xc5\xa1m\xc4\x97s gele\xc5\xbeinkeli\xc5\xb3 linijos. Buenos Air\xc4\x97se prasideda svarbiausi \xc5\xa1alies gele\xc5\xbeinkeliai. Keleivius aptarnauja Retiro, Constituci\xc3\xb3n ir Once gele\xc5\xbeinkelio stotys. Antrajame XX am\xc5\xbeiaus de\xc5\xa1imtmetyje tramvaj\xc5\xb3 ir gele\xc5\xbeinkeli\xc5\xb3 linij\xc5\xb3 ilgis siek\xc4\x97 857 km, buvo 99 linijos. V\xc4\x97liau j\xc5\xb3 skai\xc4\x8dius ma\xc5\xbe\xc4\x97jo, siekiant palengvinti autobus\xc5\xb3 eism\xc4\x85. \xc5\xa0iuo metu mieste veikia lengv\xc5\xb3j\xc5\xb3 traukini\xc5\xb3 sistema "Premetro" (E2 linija), siekianti 7,4 km ilg\xc4\xaf. \xc5\xa0i linija susijungia su miesto metro. _NEWLINE_Nuo 2007 iki 2012 m. mieste buvo bandomas modernus "Tranv\xc3\xada del Este" tramvajus Puerto Madero rajone. Buvo planuota \xc5\xa1i\xc4\x85 linij\xc4\x85 pl\xc4\x97sti ir sujungti su kitomis metro linijomis, ta\xc4\x8diau neatsiradus tinkamam finansavimui, 2012 m. \xc5\xa1io tramvajaus naudojimas buvo sustabdytas. 2016 m. rajono vadovai nusprend\xc4\x97, kad vis dar esama buvusio tramvajaus infrastrukt\xc5\xabra bus perkelta ir panaudota "Premetro" linijoje._NEWLINE_Mieste pla\xc4\x8diai naudojami vie\xc5\xa1ieji autobusai, vadinami "Colectivo". I\xc5\xa1 viso yra apie 150 atskir\xc5\xb3 linij\xc5\xb3, kurias valdo atskiros kompanijos. \xc5\xa0ie autobusai yra pati populiariausia vie\xc5\xa1ojo transporto sistema mieste d\xc4\x97l ma\xc5\xbe\xc5\xb3 biliet\xc5\xb3 kain\xc5\xb3, didelio veiklos tinklo. Autobusai neturi atskiro tvarkara\xc5\xa1\xc4\x8dio ir va\xc5\xbeiuoja kelis kartus per valand\xc4\x85._NEWLINE_Buenos Air\xc4\x97s turi 3 oro uostus. Svarbiausias yra Ministro Pistarini tarptautinis oro uostas. Jis \xc4\xafsik\xc5\xabr\xc4\x99s Eseisos priemiestyje, tod\xc4\x97l vadinamas tiesiog Eseisa (Ezeiza). Taip pat Palermo rajone yra Aeroparque Jorge Newbery oro uostas, ta\xc4\x8diau jis naudojamas vietiniams skryd\xc5\xbeiams. Tre\xc4\x8diasis yra San Fernando oro uostas, aptarnaujantis tik bendrosios aviacijos l\xc4\x97ktuvus.\n_START_SECTION_\nSportas\n_START_PARAGRAPH_\nKaip ir visoje Argentinoje, Buenos Air\xc4\x97se labai populiarus futbolas. Buenos Air\xc4\x97se did\xc5\xbeiausia futbol\xc5\xb3 klub\xc5\xb3 koncentracija pasaulyje. Net keletas miesto komand\xc5\xb3 \xc5\xbeaid\xc5\xbeia auk\xc5\xa1\xc4\x8diausioje lygoje\xc2\xa0\xe2\x80\x93 Primera divizione. Pa\xc4\x8dios stipriausios komandos yra River Plate ir Boca Juniors. Kiekvienos \xc5\xa1i\xc5\xb3 klub\xc5\xb3 dvikovos sukelia did\xc5\xbeiul\xc4\xaf a\xc5\xbeiota\xc5\xbe\xc4\x85. I\xc5\xa1 paj\xc4\x97gesni\xc5\xb3 klub\xc5\xb3 taip pat min\xc4\x97tini San Lorenzo de Almagro, V\xc3\xa9lez S\xc3\xa1rsfield, Argentinos Juniors ir Club Atl\xc3\xa9tico Hurac\xc3\xa1n. Skurd\xc5\xbeiuose Buenos Airi\xc5\xb3 priemies\xc4\x8diuose gim\xc4\x97 legendinis argentinie\xc4\x8di\xc5\xb3 futbolininkas Diego Armando Maradona, taip pat daug kit\xc5\xb3 futbolo \xc5\xbevaig\xc5\xbed\xc5\xbei\xc5\xb3._NEWLINE_Buenos Air\xc4\x97s bent tris kartus kandidatavo surengti vasaros olimpines \xc5\xbeaidynes: 1956\xc2\xa0m. pralaim\xc4\x97jo Melburnui, 1968\xc2\xa0m. - Mechikui ir 2004\xc2\xa0m. - At\xc4\x97nams._NEWLINE_Buenos Air\xc4\x97se vyko pirmosios Panamerikos \xc5\xbeaidyn\xc4\x97s 1951\xc2\xa0m., pasaulio krep\xc5\xa1inio \xc4\x8dempionatai 1950 ir 1990\xc2\xa0m., taip pat 1978\xc2\xa0m. pasaulio futbolo \xc4\x8dempionatas, kur\xc4\xaf laim\xc4\x97jo Argentinos rinktin\xc4\x97. 1958\xe2\x80\x931993\xc2\xa0m. Oscar G\xc3\xa1lvez trasoje vyko Formul\xc4\x97s-1 Argentinos Grand Prix var\xc5\xbeybos. Taip pat yra \xc5\xbeirg\xc5\xb3 aik\xc5\xa1tyn\xc5\xb3, teniso kort\xc5\xb3, golfo lauk\xc5\xb3, krep\xc5\xa1inio, \xc5\xbeol\xc4\x97s riedulio ir regbio aik\xc5\xa1\xc4\x8di\xc5\xb3._NEWLINE_\xc5\xa0iame mieste 2018 m. vyks vasaros Jaunimo olimpin\xc4\x97s \xc5\xbeaidyn\xc4\x97s._NEWLINE_2009, 2010, 2011 ir 2015 m. Dakaro ralis prasid\xc4\x97jo ir fini\xc5\xa1avo \xc5\xa1iame mieste.'